La nova passiun: Inline-Skating!

N. N.

L'eleganza da lur moviments armonics e ballantschants è fascinanta. Silenzius ed agils sco giats chattan els era la via tras ina spessa fulla d'umans. Nagut para dad impedir la via dals giuvens sin rodas: ils urs dals passapes, las inslas da traffic, las curvas stretgas, gea schizunt las stgalas surmuntan els senza fadia.
Almain entaifer la citad u il vitg èn els pli svelt al lieu ch'ils peduns, ciclists u schizunt autists cun ferms PS. Nus als inscuntrain durant far cumpras e durant il jogging, en il supermartgà, sin l'excursiun, al spurtegl da la banca. Els conquistan il mund. Nossas reacziuns pon esser differentas – la paletta tanscha da sentiments grits e frustrads fin ad admiraziun - ma insatge è franc: els ans fascineschan: ils Inline-Skaters.

L’Inline-Skating porscha fitg bunas pussaivladads da trenament. La Cundiziun, la sveltezza, la forza e las abilitads coordinativas pon - tut tenor moda da trenament - vegnir augmentadas e meglieradas. Ir constantamain cun Inline-Skates promova la cundiziun e schanegia schizunt anc la giugadira, ir curvas, far piruettas, sigls e trics fan che l’Inline-Skating daventa in hobi ordvart attractiv e varià. L'abilitad da l'equiliber, dal ritmus e da l'orientaziun vegn promovida en moda optimala. L'influenza sin auters sports sco ir cun patinas, dar hockey sin glatsch, far passlung u ir cun l'aissa e gronda. La devisa è tant per il “street-style-dance” tar musica da hip-hop u tar las figuras artisticas en la pipe: “Enjoy the world of skating!”.

Parc da Skate
La pussaivladad ideala e la pli segira per giudair tut las furmas da l'Inline-Skating porschan parcs da Skate spezials cun indrizs montads, p.ex. pistas, rampas, quarterpipes, halfpipes e slides.

Glieud dira dovra in bun equipament
•	Porta adina l'equipament da protecziun cumplet: chapellina, paraschanugls e paracumbels sco era insatge che protegia la chanvella.
•	Trenescha l'emprim sin il prà co crudar senza ta far mal.
•	Emprenda da duvrar endretg tes equipament da protecziun cura che ti crodas.

Skate on - en il dretg lieu
Inline Skaters che n'han betg in parc da Skate a disposiziun, han la pussaivladad da far lur sport senza privel sin plazzas da scola, parcadis nunduvrads, areals da fabricas vids u en parcs publics, davent dal traffic sin via. Bleras vischnancas mettan a disposiziun en lieus adattads fun-boxes, ramps e quarterpipes u halfpipes.
Il fegl d'infurmaziun dal Post da consultaziun svizzer per la prevenziun d'accidents (bfu) Mb 9602/1 “Anlagen für Inline Skating” cuntegna indicaziuns davart aspects da la tecnica da segirezza e davart dumondas da responsabladad.

Restai en moviment
Emprenda l'emprim las tecnicas fundamentalas: ti stos adina pudair ir ord via, franar e fermar.
Na va mai sin asfalt bletsch, il privel da sa glischnar è memia grond.
Va adina dretg, depassa adina a sanestra. Ta cumporta adina defensiv e gentil.
Prenda cunzunt resguard sin ils peduns: sin il passape han els precedenza.
Sajas adina concentrà. Fa il gir enturn paltauns e flatgs dad ieli sco er malgulivezzas e sfessas en l'asfalt.

Tge che Skaters stuessan savair
Ir cun Inline Skates è mo divertent, sch'igl ha avunda plaz. Quai va senza disturbi en lieus senza traffic da transit, sin vias da velo cun pauc traffic e sin passapes senza peduns. Sche ti stos duvrar las vias per vegnir tar il parc da Skate u tar l'implant da Skate, valan las medemas reglas da traffic sco per ils peduns.

Skaters, respectai la lescha!
Art. 50 da l'ordinaziun da las reglas da traffic davart il tema sport e gieu sin via sa cloma sco suonda:
1. Sin via, cun excepziun da vias cun pauc traffic (p.ex. en quartiers d'abitar), èsi scumandà da far sport e dar gieus, cunzunt dad ir cun velos d'uffants, rullettas, skis sin rodas e sumegliant sco era da scarsolar ed ir cun skis. Far sport e dar gieus sin vias cun pauc traffic na dastga ni impedir ni periclitar auters utilisaders da la via.
2. Gieus e sport sin il passape èn mo lubids, sch'ils peduns ed il traffic sin via na vegnan impedids ni periclitads.